Matovič, Igor, predseda vlády SR (2020-07-23):
... na šesť týždňov, nevyrába, jasné, že tie peniaze, odvody, dane nejdú do štátneho rozpočtu, jasné, logicky. Keď nevyrába Volkswagen, keď nevyrába KIA, keď nevyrába Land Rover, keď nevyrábajú všetky firmy, ktoré sú naň naviazané, to naozaj takto idete tancovať na hrobe? Slovenská ekonomika je v absolútnej kríze, ale nie kvôli nám, ale kvôli tomu, že vy ste ju otvorili, ste ju spravili jednoúčelovou. Vy ste nespravili silnú domácu ekonomiku, ako majú Poliaci, ktorí prejdú aj touto krízou najmenej poškodení. Vy ste urobili montážnu dielňu zo Slovenska, lebo vám to vyhovovalo, lebo neboli ste schopní inteligentne urobiť niečo viac, neboli ste schopní tu udržať schopných ľudí a vyháňali ste ich zo Slovenska. Mnohí tu zostali, ale vy ste spôsobili dvestotisíc utečencov. Ale pred voľbami ste strašili na macedónskych hraniciach, Kaliňák s Ficom, jako idete brániť a stavať tam ploty, lebo utečenci na Slovensko prídu. No, utečenci na Slovensko by neprišli, aj kebyže máme všetky hranice otvorené. Lebo je pre nich omnoho atraktívnejšia krajina ako Nemecko, Belgicko, Dánsko, kde to jednoducho funguje. A vy ste vyhnali dvestotisíc ľudí zo Slovenska, ľudí, ktorí nemali pocit, že tu sa dokážu uplatniť, že tu zákon platí pre každého rovnako, že výberové konanie vopred nie je rozhodnuté a vopred nie je vybraný človek, ktorý ho má vyhrať. Vy ste pohŕdali ľuďmi a tí ľudia nechceli hrať vašu hru. Odišli zo Slovenska, ale o týchto utečencoch ste sa nikdy nestarali. Aj tým, ako ste nadstavili ekonomiku, nepodporili ste mladých, šikovných ľudí, neumožnili ste im, aby svoj talent rozvíjali tu, išli ho rozvíjať do zahraničia a teraz budeme mať čo robiť, aby sme tieto talenty vrátili na Slovensko späť. Váš prístup k ekonomike spôsobil, že Slovensko dnes je najzraniteľnejšia ekonomika práve v takýchto krízach. Lebo máme najviac otvorenú ekonomiku, znamená, najviac vyvážame, dovážame. To znamená, keď je zrazu, zahraničný dopyt padne, ako padol, nikto z nás hlasovaním neprinúti toho Nemca, aby si kúpil Volkswagen vyrobený v Devínskej Novej Vsi. Pán Blanár, vy to viete, ale vy to svojim voličom nepoviete, lebo zrazu by ste im hovorili pravdu, a vy sa spoliehate na to, že pravda bude to, čo vy im podsuniete. Mňa to mrzí. Rovnako, keď hovoríte o tom, že rast verejného dlhu bude zo súčasných 48 % na 62 %. No jasné, že bude. Keď raz do toho štátneho rozpočtu nepritečú peniaze z funkčných firiem, ktoré nemajú ten obrat, kde platíme obrovské peniaze na to, aby firmy neprepúšťali ľudí, aby mali z čoho zaplatiť im mzdy ako náhradu mzdy za to, že nepracujú, tak logicky, že ten dlh štátu sa bude zvyšovať a na základe tohto šoku sa zvýši aj na Slovensku, aj v Európe, aj všade na svete. Holt, bohužiaľ, toto je cena za túto krízu, v ktorej žijeme. Ale miesto toho, aby ste pomáhali, aby ste povedali, že poďme, vytvorme tím, poďme vytvoriť najlepšie reformy, aké tu boli. Áno, kradli sme jak po nebohom, ale už nechceme. Dobre, keď prídete na to, že kdekto z nás, jako skočíme v base, fajn, ale chceme to odčiniť, lebo jednoducho chceme si očistiť svoje svedomie. To by som zobral z vašej strany, to by bolo chlapské. Ale idete hrať takúto zbabelú hru? Tu sa idete priživovať v takejto ťažkej chvíli, teraz idete podrážať nohy? Naozaj máte čisté svedomie takto konať? A prechádzam teda k poslednej vašej výčitke z vášho vystúpenia, a to je katastrofálne spackaný Brazílsky summit. Viete, hmm, ja viem, pre vás summit ako summit, či v Brazílii, alebo v Bruseli, to je jako čert jak diabol, nevadí. Však ale aspoň sa naučíte. Bolo to v Bruseli, pán, pán Blanár. Dobre, čiže nebojte sa, bolo to, bolo to v Bruseli. Nabudúce vám poviem, aj kde to je. To je v Belgicku, dobre. Pán Blanár nás potom vo vystúpení chce povedať, ako sa povie Brusel po anglicky, takže uvidíme, dozvieme sa tú výslovnosť. (Reakcia navrhovateľa.) Asi bude aj francúzska. Dobre. Takže, aby sme sa teda vrátili ku katastrofálne spackanému summitu. Každý, kto sledoval túto tému, vie, že približne pred dvomi mesiacmi Angela Merkelová a Emmanuel Macron, čiže nemecká kancelárka a francúzsky prezident, úplne prekvapivo prišli s iniciatívou, že si myslia, že počas tejto krízy musíme ako Európske spoločenstvo prísť s výrazne silnejším impulzom pre ekonomiku jako len s novým finančným rámcom, alebo teda multiannual financial framework, čo je viacročný finančný rámec, čiže to je bežné to sedemročné programovacie obdobie. Čiže prišli s iniciatívou, že navrhujú, aby sme si, aby Európska komisia si zobrala pôžičku v podstate v mene všetkých krajín, ktoré sú členskými krajinami Európskej únie, čiže tej európskej dvadsaťsedmičky, a aby sme z týchto prostriedkov, aby si zobrala pôžičku 750 mld. eur a aby z tohto 500 mld. eur išlo formou grantov jednotlivým členským krajinám na základe kritérií, ktoré boli určené tak, že vlastne pozreme sa na to, ako sa našim krajinám v minulosti za posledné roky darilo. Čiže boli tam kritérium nezamestnanosti, kritérium hrubého domáceho produktu, ale bolo to kritérium, ktoré pozeralo za roky, na roky 2014 až 2019. Toto bol prvý návrh vlastne, s ktorým potom Európska komisia aj prišla. Medzičasom sme mali videosummity, ktoré teda sme robili prostredníctvom telekonferencie. Pre mňa to, priznávam, bola taká, taký dobrý zábeh do toho. Trochu by som sa obával rovno vhupnúť rovnými nohami na ten fyzický summit. Takto som už tých jednotlivých lídrov mal možnosť trošku spoznať. Vedel som, asi ako vystupujú, vedel som, na koho možno čo trošku platí na základe ich vystupovania. Tým pádom už som išiel na tento summit s tým, že tých lídrov v podstate poznám. Prichádzali sme všetci na ten summit s tým, že verejne sa nechali počuť takzvané Frugals four, to sú, to sú Šetriaca štvorka alebo, ako by som to, alebo sporivá štvorka, sa nechali počuť, že v žiadnom prípade nesúhlasia s nejakými grantami, že oni keď, tak súhlasia, že, dobre, fajn, ešte horko-ťažko s pôžičkou, že teda nech si Európska komisia zobere pôžičku a nech si každá krajina potom svoju časť, svoj diel pôžičky spláca. Toto bolo východisko, s ktorým sme vlastne na ten summit išli. Medzičasom sa zmenilo kritérium, ktoré malo rozdeľovať tie prostriedky, na základe najmä žiadosti Česka, ktoré by v podstate na základe toho prvotného kritéria bolo dosť potrestané za veľmi nízku nezamestnanosť a snahu v minulých, v minulom období, že boli vlastne takým premiantom Európy vo výške nezamestnanosti, čiže mali ju najnižšiu, tak podľa toho kritéria by im vychádzali dosť nespravodlivo nízke, nízke prostriedky. Takže medzičasom Charles Michel ako prezident Európskej rady zmenil kritérium tak, že 70 % prostriedkov by bolo venovaných, alebo teda bolo vypočítaných na základe tých kritérií, ktoré som hovoril, na základe histórie 2014 až 2019, a 30 % prostriedkov by bolo vypočítaných na základe vývoja HDP počas 2020 a 2021, čiže počas krízy. S týmto sme vlastne na ten summit prichádzali a zároveň s tým, že Frugals four mali teda zásadnú výhradu voči akýmkoľvek grantom. Granty, teda nazvime to že darom. Chceli všetko, aby to boli pôžičky, ktoré následne krajiny musia vrátiť späť. Zároveň sme prichádzali na summit s veľkou hrozbou, že práve Frugals four a ešte pár ďalších krajín budú chceť od Viktora Orbána a od Mateusza Morawieckeho zaviesť do zmluvy podmienku alebo takú kondicionalitu právneho štátu alebo rule of law. To znamená, že ak by sa niektorej krajine nepozdávalo, že čokoľvek v rámci demokracie európskej, alebo akokoľvek sme to nazvali, v Poľsku alebo v Maďarsku nefunguje, mohla by sa, mohla by vlastne tá krajina zablokovať čerpanie prostriedkov či z eurofondov, z toho viacročného finančného rámca, alebo z toho Next Generation EU, čiže z toho nejakého fondu obnovy, ako sa tak ľudovo zvyklo tomu hovoriť. Viktor Orbán prichádzal na toto rokovanie so stanoviskom maďarského parlamentu, ktorý ho zaväzoval k postupu, že v žiadnom prípade, ak nejaká forma rule of law bude v tom dokumente, nemá s tým súhlasiť. Zároveň Frugals four v tých svojich pozíciách, či pred summitom, alebo priamo na summite, hovorili, že v žiadnom prípade nebudú súhlasiť s dohodou alebo s tým, že by mali prispievať niekomu, keď tam nebude práve kondicionalita právneho štátu alebo rule of law. S týmto sme do toho išli a veľmi tvrdé vyjednávanie v podstate tie štyri alebo päť dní tam boli. Osobne v nedeľu večer som si myslel, že to skončí nie že patom, ale game over. Aj Charles Michel ako, ako prezident Európskej rady vtedy to povedal, že áno. Dostali sme sa do bodu, že v podstate buď to teraz ukončíme definitívne, alebo možno niekto z vás dokáže ustúpiť. A vtedy sa to zlomilo. V tú nedeľu večer sa to zlomilo. Následne tá dohoda sa, ako dnes už vieme, dokázala urobiť. Áno, bolo to za cenu obrovských ústupkov voči Frugals four, ktorí ani za svet nechceli, aby bolo viacej grantov nakoniec ako 350 mld. eur. Ostatné krajiny, najmä teda južanské, ktoré nevyhnutne potrebovali práve granty, lebo obávajú sa, že nebudú si schopné požičať na trhoch normálne peniaze za tržné ceny, tak nevyhnutne volali po teda forme grantov a nevyhnutne potrebovali celú tú dohodu. Na jeden a pol dňa sa to zaseklo, že jedni neboli ochotní ustúpiť pod 400, druhí neboli ochotní ustúpiť na 350. Na konci tá dohoda sa urobila na 390 s tým, že teda Frugals four mali aj podmienku, aby sa celkový balík znížil na 750 mld. eur. Nakoniec sme to uhrali, že je pôvodná výška balíku, čiže o čo sa znížili granty, o to viac sa zvýšil vlastne objem pôžičiek. Z môjho pocitu, ako to tam prebiehalo, ako priameho svedka vám chcem povedať, a teda vás informovať, že si myslím, že nebola možná iná dohoda s týmto Frugals four. Veľmi oceňujem prístup Francúzska, Nemecka, ktorí ako najväčší čistí prispievatelia s tou iniciatívou po prvé prišli a najviac vlastne sa snažili nabádať tie sporivé štyri krajiny, kde patrí Rakúsko, Holandsko, Švédsko, pridalo sa k nim aj následne Fínsko a Dánsko, tak sa ich najviac do toho snažili nabádať, aby nakoniec ten ústupok urobili. Keď si aj čokoľvek vydobyli dodatočné tieto šetriace či sporivé krajiny, alebo ako ich tam niektorí tak, tak hanlivejšie nazývali držgroši, tak nikdy sa Francúzsko a Nemecko k nim nepridalo, hoci mohli, vlastne teda my sme najväčší prispievatelia, tak pridajte aj nám nejaké rabaty. To bola otázka rabatov, že to je, si ešte svojho času Margaret Thatcherová vydobyla, že mala takú známu vetu „I want my money back“, akože „Chcem svoje peniaze späť“ a odvtedy sa zaviedol systém, že tí najväčší prispievatelia mali tzv. rabaty späť. A tu napríklad teda aj Francúzsko, aj Nemecko veľmi čestne k tomu pristupovali, by som povedal, že nezištne, že nechali tie ostatné krajiny, nech si tie rabaty navýšia, ale ony nechceli ani euro navyše. Chcel som vám to aj takýmto spôsobom povedať, ak by ste, je to síce tak z helikoptéry a veľmi rýchlo, ale aby ste trošku mali prehľad o tých približne 113 hodinách, ktoré sme v Bruseli strávili. Rokovali sme za Slovensko. Popritom sme naozaj absolvovali kvantum bilaterálnych rokovaní, aj teda potom, jak som hovoril, aj na úrovni či teda V4-ky, alebo teda s jednotlivými predstaviteľmi či Európskej rady, alebo Európskej komisie. A na konci si pevne za tým stojím, že sme vyrokovali najlepšiu možnú dohodu pre Slovensko. Podarilo sa nám znížiť spolufinancovanie s 30 % alebo potom 25 medzičasom na 15 % (kýchnutie v sále), na zdravíčko, na základe čoho sme ušetrili do štátneho rozpočtu 1,9 mld. eur, ktoré by musel štátny rozpočet zaplatiť viac na spolufinancovanie týchto príspevkov, čiže 1,9 mld. eur ušetrené na spolufinancovaní. Podarilo sa nám vyrokovať väčšie prevody teda peňazí medzi jednotlivými programami. V prípade pôdohospodárstva až 25 %, pri ostatných 20, čo je takisto historické. Podarilo sa nám vyrokovať väčšiu flexibilitu. Pôvodne malo byť, že peniaze na New generation EU mali byť len na 3 roky, čiže ´21, ´22, ´23 a potom koniec. To tlačili znova tí šporiví, lebo vedeli, že v tak krátkom čase to nedokážeme vyčerpať. Podarilo sa nám tam vyrokovať pravidlo N+3, to znamená, že máme 3 roky na čerpanie a dobeh potom jednotlivých platieb nasledujúce 3 roky. Čiže roztiahnuté v čase. A ďalšie 2-3 kľúčové veci, požiadavky, ktoré sme mali a sme ich presadili. Nám sa podarilo práve na základe našej, našej iniciatívy, aj to bolo celkom také sympatické práve pri rokovaní V4-ky so Charlesom Michelom, ako teda prezidentom Európskej rady, kedy keď oni sa začali trošku alebo Andrej Babiš sa začal sťažovať, že ale tuto kritérium a historická nezamestnanosť a tak a hovorí, však tu ja kvôli Igorovi, že to hovoril som, zmenil to kritérium, že z tých 30 % nakoniec polovička bude posudzovaná len na základe HDP v roku 2020 a druhá polovička bude na základe HDP v roku 2020 a 2021. Takže podarilo sa nám aj väčšiu tým pádom predvídateľnosť čerpania týchto prostriedkov, ale keď už máme ísť robiť reformy, aby sme si vedeli lepšie vypočítať už, už na jar budúceho roku napríklad aj tých ďalších teda 15 % okrem 70, ktoré si vypočítať už vieme dnes. Každopádne si myslím, že veľmi dobrý výkon. Spýtajte sa ľudí, ktorí boli súčasťou tohto vyjednávacieho tímu, ktorý ani jeden z nich nebol nový. To boli ľudia, ktorí na ministerstve financií niektorí robia 15-20 rokov, alebo z ministerstva zahraničí, zahraničia, ktorí boli súčasťou toho môjho vyjednávacieho tímu, ktorí, keď čokoľvek som mal, komunikácia či SMS, WhatsAppom, rýchlo prepočty, aby sme vedeli, ako to je pre nás výhodné, nie je to výhodné. Som pevne presvedčený, že máme veľmi dobrú dohodu pre Slovensko a len človek, ktorý si myslí, že jeho voliči seno žerú, ich môže klamať nejakým tým, že sme vyrokovali o 500 mil. eur menej a podobné hlúposti, holt, každý si svoju politiku robíme inak. My sme sa, naša koalícia sa rozhodla ju robiť, ja si to píšem skoro do každého statusu, sme sa ju rozhodli robiť úprimne, odvážne a pre ľudí. (Potlesk.) Povedal som to včera na koaličnej rade, povedal som to dnes na vláde a chcem to povedať aj vám dnes, vážení koaliční poslanci. Chcel by som urobiť taký trošku historický krok, ktorý nemá v histórii slovenskej, samostatnej Slovenskej republiky obdobu, že chcel by som vás vyzvať k tomu, čo som 10 rokov v politike hlásal, a to je to, že podľa mňa poslanec by mal vždy hlasovať v súlade so svojím svedomím a presvedčením, koniec koncov tak, ako to káže ústava sama. Áno, vieme, že niekto si myslí, že byť poslancom znamená stláčať gombíček ako cvičená opička a mať svedomie predsedu svojej politickej strany. Ja by som dnes chcel, aby každý jeden z vás mal svoje vlastné svedomie, aby sa riadil svojím vlastným svedomím a presvedčením a aby úplne slobodne rozhodol, či túto koalíciu v budúcnosti budem viesť ja alebo niekto iný. Zároveň hovorím, že keď ktokoľvek z vás sa rozhodne hlasovať inak, ako vyjadriť dôveru tejto vláde, tak nikomu to nebudem v živote vyčítať. Včera, keď ma táto myšlienka počas tlačovky napadla, úprimne priznávam, že celkom sa mi zapáčila, až som mal pocit, že aby som sa tam náhodou neusmial pri tom, lebo mám pocit, že moju rodinu dosť zásadne posledných 10 rokov zanedbávam. Možno sa vám z tohto miesta teraz priznám k niečomu, z čoho bude ďalšia obrovská kauza, ale keď raz hovorím, že chcem túto politiku robiť úprimne, odvážne a pre ľudí, tak posuniem ľuďom informáciu, čiže pre ľudí, poviem to odvážne a poviem to úprimne. Áno, čo sa týka mojej rodiny, tak nedokázal som moju rodinu, keďže im viac ako 18 rokov som dom sľuboval a 5 rokov staval, čiže nepostavil som si to niekde z nakradnutých peňazí, chcel som pri tom byť a možno každú tretiu tehlu som aj na tej, na tej stavbe sám vo vlastnej ruke držal, nedokázal som mojej rodine povedať, že, prepáčte, teraz ja idem na štyri roky do koalície, budem premiérom a vy budete naďalej bývať v činžiaku. Áno, moju rodinu som plus-mínus v čase volieb nasťahoval do nášho domu, ktorý nie je skolaudovaný. Tým porušujem zákon. Tu verejne sa priznávam a nech sa páči, vystavujem sa médiám, verejnému lynču. Urobil som to však s čistým svedomím, lebo si myslím, že to bolo takto v tejto chvíli správne. Svoje kolaudačné rozhodnutie si vybavím hneď v momente, ako budem mať pocit, že krízu máme ako-tak pevne v rukách, a budem znášať akékoľvek dôsledky. Nechcel som, aby som vás v tejto veci klamal. Toto je možno jediná vec, ktorej počas tejto vlády mám ako-tak výčitky svedomia. Na druhej strane nechcel som, aby moje deti, moja manželka naďalej bývali v činžiaku, ja si tu bol niekde premiérom a vyvážal sa niekde v aute. Áno, bývame v neskolaudovanom dome. Áno, máme na našom dome stavebný plot. Áno, sme tam, cítime sa tam ako doma. Možno to robia tak desiatky tisíc ľudí na Slovensku, s tým sa nevyviňujem, ale aj teda podľa informácií samotného Úradu pre ochranu ústavných činiteľov, považujú to za bezpečnejšiu formu nášho bývania. Tento svoj zákonný problém si vysporiadam v dohľadnej dobe. Pevne verím, že možno počas dovolenky, ktorú budem mať ešte počas tohto leta. Možno nie. Možno naďalej médiá a niektorí politici a ja sa obávam skorej, že veľmi silné finančné skupiny v pozadí budú chceť vsugerovať Slovensku, že najväčší problém sú diplomovky či Borisa, Braňa, moja alebo ktovie, koľkí ďalší sme na rade. Áno, budú sa snažiť takýmto spôsobom rozviklať vzťahy v našej koalícií a budú sa chcieť snažiť ľuďom vsugerovať, že tie hriechy dávno minulé sú omnoho dôležitejšie ako naše spoločné sľuby urobiť zo Slovenska krajinu, kde budeme všetci radi žiť. Ja túžim po tom, aby sme zo Slovenska takúto krajinu urobili, aby sme boli volavkou pre tých 200-tisíc utečencov, ktorých títo ľudia zo Slovenska vyhnali, aby sa na Slovensko títo ľudia vrátiť chceli. Na záver teda dovolím ešte raz, prosím, s penzom všetkých informácií, prosím, hlasujte dnes čisto v súlade so svojím svedomím a presvedčením. Ak sa rozhodnete, že nie som hodný na základe informácií, ktoré o mne máte, napríklad na základe o mojej diplomovky sa rozhodnete, že nie som hodný byť premiérom tejto krajiny, urobte to slobodne. Ja tým tou istou chvíľou vyvodím aj osobnú zodpovednosť voči svojej politickej strane. Skončím ako predseda v mojej politickej strane a skončím ako poslanec Národnej rady. Je to čisto vo vašich rukách a vôbec vás nechcem žiadnym spôsobom tlačiť do kúta. Hlasujte úplne, úplne slobodne. Keď chcete, neviem, či sa to vlastne aj technicky dá, dajte si prípadne aj tajné hlasovanie. Mne je to úplne jedno, som vysporiadaný aj s jedným, aj druhým scenárom svojho života. Ak sa rozhodnete, že nebudem premiérom, pôjdem si žiť svoj súkromný život, bez titulu a s čistým svedomím. Ďakujem veľmi pekne. (Dlhotrvajúci potlesk. Prítomní členovia vlády počas potlesku stáli.)